Выдатныя веды цесна мяжуюцца з адмысловай выхаваўчай работай. Заслуга ў гэтым належыць не толькі намесніку дырэктара школы па выхаваўчай рабоце Ірыне Міхайлаўне Бародзіч, але і ўсім настаўнікам, у тым ліку педагогу-наватару, выкладчыку беларускай мовы і літаратуры Надзеі Сяргееўне Міхалёвай. Ёй разам з вучнямі Паўлам Бандзікам і Соф’яй Несцяровіч выпаў гонар узняць дзяржаўны сцяг на школьнай лінейцы. Вучні былі выбраны невыпадкова: яны ўславілі гонар школы ў спаборніцтвах. Дарэчы, прэтэндаваць на такое пачэснае права мог амаль любы вучань школы, бо сярод іх пераможцы абласной алімпіяды па Правілах дарожнага руху, уладальнікі дыпломаў раённага конкурсу юных талентаў “Зорачкі надзей”, абласнога конкурсу чытальнікаў, члены каманды клуба вясёлых і знаходлівых і інш. Мастацкія здольнасці дзяцей сталі цікавым упрыгожваннем школьнай лінейкі.